30.03.2017 klo 12:09
Alkoholilakia ei saa vapauttaa, jos suomalaisten kuolleisuutta ei haluta nostaa, kirjoittaa Iltalehden toimittaja Sami Koski.
Tykkään vahvoista oluista, vihaan typeriä sääntöjä ja mielestäni lätkäkatsomossa olisi hauska juoda kaljaa.
Silti olen sitä mieltä, että Juha Sipilän (kesk) hallitus on tekemässä yhden tämän hallituskauden suurimmista virheistä, mikäli alkoholilakia ollaan vapauttamassa suunnitelmien mukaisesti.
Eli siis sitä samaa alkoholilakia, joka vapauttaisi nelosoluen kauppoihin, antaisi mahdollisuuden myydä alkoholia liikkuvista ajoneuvoista kuten viina-autoista tai -veneistä ja antaisi ravintoloiden tarjoilla alkoholia kello neljään asti aamulla.
Perusteluja ei tarvitse kaukaa hakea: suomalaisia tulee sairastumaan ja kuolemaan lisää.
Vuonna 2003 sadastatuhannesta suomalaisesta kuoli alkoholiin keskimäärin 29,9. Kun alkoholiveroa laskettiin seuraavana vuonna, alkoholikuolemat nousivat ensin 35,6 asukkaaseen ja pikkuhiljaa 40,2:een ennen kuin alkoholikuolemat laskivat vuonna 2009.
Miksikö? Siksi, että alkoholiveroa nostettiin vuonna 2008. Edelleen alkoholikuolemien määrä on korkeammalla tasolla kuin ennen vuoden 2004 alkoholiveron laskua.
Mikäli Suomen alkoholilakia uudistetaan hallituksen esityksen tavoin, suomalaisten alkoholista johtuvat sairaudet ja kuolemat lisääntyvät.
Terveyden ja hyvinvoinnin laitos on laskenut myös uuden alkoholilain vaikutuksia kansanterveyteen.
Vaikutuksia on tulossa myös jokaiselle veronmaksajalle - myös jokaiselle kohtuukäyttäjälle, jonka oma alkoholinkäyttö pysyisi aisoissa lakiuudistuksen jälkeen.
THL:n mukaan kaikkein dramaattisin vaikutus on ruokakaupoissa, kioskeissa ja huoltoasemilla myytävien alkoholituotteiden enimmäisalkoholipitoisuuden nostaminen 4,7 prosentista 5,5 prosenttiin.
THL:n tutkijoiden arvion mukaan alkoholin kokonaiskulutus lisääntyisi alkoholilain muutoksen myötä kuusi prosenttia.
Se lisäisi alkoholiperäisiä kuolemia 145:llä vuosittain. THL:n mukaan "varovaisesti arvioituna" uusi alkoholilaki lisäisi sairaalahoitojaksoja vuosittain ainakin 1 500 ihmisellä.
Uusi alkoholilaki olisi täydellinen takinkääntö Suomen tähän mennessä voimassa olleelle alkoholilainsäädännölle.
Vielä edellisen hallituksen aikana silloinen peruspalveluministeri Susanna Huovinen (sd) oli sitä mieltä, että jopa keskioluen palauttamisesta Alkoon tulisi keskustella.
Mikäli uusi alkoholilaki toteutuu, seuraava looginen siirto olisi tuoda ensin viini ja sen jälkeen myös väkevät alkoholijuomat kauppoihin.
Vielä eduskuntavaalien alla 2015 myös nykyinen pääministeripuolue keskusta halusi siirtää keskioluen Alkoihin.
Nyt keskusta on siirtämässä vallan alkoholilaissa paitsi kokoomukselle myös Elinkeinoelämän keskusliitolle, joka pitää Eteläranta 10:ssä huolen siitä, että myös alkoholiyrityksillä olisi mahdollisimman hyvä olla.
Hauska yksityiskohta hallituksen esityksessä on myös seuraava perustelu:
- Alkoholilain kokonaisuudistuksen tavoitteena on sovittaa yhteen alkoholiin liittyviä erilaisia intressejä.
Monikansallisten alkoholijättien ja katkaisuhoitoon päätyvän suomalaisen intressien yhteen sovittaminen vaan on aika visainen tehtävä.
Ei ole ihme, että Ruotsin Alko, Systembolaget, huolestui viinanhimoisten suomalaisten takinkäännölle.
Mikäli alkoholilaki uudistuu, myös sinun verovarojasi valuu muiden viinanhimoisten suomalaisten alkoholiongelmiin.
Minä en halua sitä. Haluatko sinä?